钦定古今图书集成/历象汇编/庶征典/第134卷 > 《贺黄河清表》前人
## 钦定古今图书集成/历象汇编/庶征典/第134卷 > 《贺黄河清表》前人

臣某言：“‘臣得进奏官状，伏承河阳奏，汜水西界从洛
口黄河清一百六十里；又横海军奏界内河清，澄澈
分明’者。”臣闻圣人在上，天下和平，风雨时若，则海波
不扬，黄河清。夫土所以载水，水所以利物。天意锺土
德之道，开水瑞之华，符我上圣，祥于下土。伏惟睿圣
文武皇帝陛下蹈十圣之原轨，陈一王之大法，垂衣
裳以朝万国，舞干羽而来四夷，平泰阶于天躔，偃师
节于灵台。故得浊波浑浑，千载一清；长澜浩浩，百里
如镜。气新天宇，光澈地脉，仰分万象之法，中涵千圣
之德。初澄海裔，表陛下横恩波于海上；再清洛口，助
陛下铺文明于土中。二十八日，兆陛下告成之日也；
百六十里，期陛下得圣之数也。臣谬承分阃之寄，叨
荣持节之权。生当海晏之年，幸识河清之日。未奉明
诏，不敢擅离军府，诣阙随公卿，蹈舞明庭，下情无任
西望踊跃之至。